Ego Matildis comitissa Nivernensis notum esse volo presentibus et futuris patrem meum Raymundum dedisse ęcclesię Cisterciensi, ubi et sepultus cum fratre meo filio suo requiescit, quadraginta solidos censuales in costumis Vietelli. Ego etiam cupiens particeps fieri beneficiorum et orationum totius ordinis Cistercium adii ubi in presentia Johannis prioris et totius conventus eorum orationibus me commendans, pro remedio animarum Guidonis comitis Nivernis, Petri Flandrensis et Odonis et omnium antecessorum meorum, sexaginta alios solidos prefate ecclesie dedi in eisdem costumis annuatim persolvendos. Constitui igitur ut in festivitate sanctorum Germani et Remigii ministri qui costumas Vietelli recipient singulis annis centum solidos fratribus Cisterciensibus absque omni occasione et impedimento in perpetuum solvant vel si fratres Cistercienses in die prestituto non affuerunt capellano Vietelli sine contradictione et dilatione reddant. Huius donationis elemosinam laudavit, voluit et concessit Odo de Exolduno filius meus, presentibus hiis quorum nomina subscripta sunt : Renaudo tunc notario meo, Josberto de Amassi, Guidone de Nivernis, Silvestro tunc preposito Crusiaci. Id ipsum etiam voluerunt, laudaverunt et concesserunt filie męę Agnes videlicet filia comitis Guidonis et Sibilla filia comitis Petri Flandrensis. Ut autem donum meum firmum et inviolabile maneat in eternum, ad testimonium rei sigilli mei et Hugonis Burgundie ducis impressione de cuius casamento res ipsa est, cartam hanc confirmari feci. Sunt autem testes huius donationis męę : Ochedex, Johannes Colons, Haymo de Asei, Guido de Tornodo[ro], Walo prepositus de Grinnon, Oliverius etiam de Grinnon, Herveius et Otho de Safrei, Raynerius de Frollex et Guido de Vernerre. Actum est hoc anno Verbi Incarnati Mo Co LXXXmo IIo.